**podrobný opis predmetu zákazky a jeho rozsah**

**Predmetom zákazky je dodanie stavebných prác:**

**„MES Smolenice – manipulačné stoly B&Z“**

**pozn.: bez elektromontáže**

**Špecifikácia prác:**

Projekt stavebných úprav pozostáva zo stavebnej časti so statikou základov.

Základové konštrukcie rezacích pultov /manipulačných stolov/ budú realizované podľa DP – statika.

Búracie práce:

Búracie práce budú prevedené v dvoch etapách:

1. Etapa ľavý rezací pult
2. Etapa pravý rezací pult z pohľadu k linke od manipulačnej plochy.

Demontáže:

Investor pre prvú etapu búracích prác zabezpečil a v druhej etape búracích prác zabezpečí odstránenie oceľovej konštrukcie technologickej časti rezacích pultov manipulačnej linky, v predstihu, pred samotnými búracími prácami na železobetónových základoch rezacích pultov.

Zvislé časti sa vybúrajú búracím mechanizmom, rozrušia a odseparuje sa výstuž.

Vodorovné základové dosky sa po rozrušení postupne vyberú z podložia, a po odseparovaní výstuže umiestnia na skládku odpadu, resp. použijú na zásypy v rámci areálu.

V úseku medzi súčasnými rezacími pultami sa pozdĺž linky na šírku rezacích pultov vyberie konštrukcia spevnenej plochy aj s podložím.

V náväznosti na elektromontážne práce sa vybúrajú poklopové dvere na súčasnej elektro-šachte v priestore koľajiska linky.

Nasledovať budú práce na odstránení povrchov a podložia spevnených komunikácií pod budúcimi rezacími pultami.

Zemné práce:

Pre nové základy rezacích pultov sa vyhĺbia základové pásy v podloží spevnených plôch i v rastlej zemine až na únosnú pôdu, podľa potreby sa základová špára upraví zavezením triedeným kamenivom. Vybratý materiál sa použije čiastočne na spätné zásypy, zbytok sa umiestni v areáli na dosypanie priehlbín, resp. na skládke.

Zakladanie:

Po zrealizovaní nových podsypov, sa prevedú betonážne práce podľa PD Statika na oboch pultoch. Priestorová koordinácia na základe vytyčovacieho výkresu a detailu technologickej časti od dodávateľa novej linky. Súčasťou betonažných prác bude osadenie kotevných platní technologickej časti rezacieho pultu - dodá dodávateľ technológie.

Po vytýčení sa železobetónové základy – vodorovné i zvisle konštrukcie prevedú podľa výkresov statiky. Debnenie, oddebnenie i betonáž budú prevádzané počas prevádzky manipulačnej linky, potrebné minimálne odstávky budú realizované po vzájomnej dohode zhotoviteľa stavebných prác a prevádzkovateľa linky.

Spevnené plochy:

Súčasne z betonážou vodorovných častí základov sa prevedú aj betóny priľahlých spevnených plôch – prebetónovaním do protispádu oproti súčasnému stavu. Z tohto dôvodu budú najprv vybrané príslušné časti spevnených plôch až po podložie a následne zabetónované s vložením potrebnej výstuže.

Vzhľadom na malý rozsah prác, bude použitý rovnaký betón, ako na základové konštrukcie manipulačných pultov C 25/30, výstuž B 500 B

Organizácia zemných prác, skládky a medziskládky:

V zadnej časti areálu permanentne chýba zásyp nestabilných spevnených plôch. Preto budú všetky vybraté podsypy pod základy i opravované spevnené plochy vyvezené a rozhrnuté v tejto časti areálu – po dohode s prevádzkovateľom. Rozrušené betónové kryty spevnených plôch, a základov rezacích pultov, ktoré nebude možné takto umiestniť, budú separované a umiestnené na medziskládku v areáli, do doby celkovej rekonštrukcie spevnených plôch, kedy bude ich možné drviť a použiť do zásypov.

Doplnkové konštrukcie:

Nová manipulačná linka bude opatrená schodiskom do kabíny.

Schodisko so zábradlím bude oceľové montované z pozinkovaných Jäklových profilov a typizovaných schodníc z pororoštov. Založené bude na žel. bet. pätkách a súčasnom základe linky.

Vytýčenie nových rezacích pultov vychádza zo zásady zabezpečenia plynulosti prevádzky aj počas realizácie základových konštrukcií. Preto bola navrhnutá taká poloha nových rezacích pultov, aby sa v čo najväčšej miere zachoval súčasný, a neobmedzoval realizáciu nových pultov. Druhý nový rezací pult je umiestnený 15,0 m pred druhým – zostávajúcim starým rezacím pultom a prvý nový je umiestnený 18,0 m pred druhým novým pultom, čím je zabezpečená podmienka umiestnenia prvého nového rezacieho pultu min. 18,0 m od začiatku novej – predĺženej linky. Prvý starý rezací pult je už čiastočne demontovaný a zbúraný. Počítanie je v smere pohľadu od vstupu do závodu.

V priestore medzi linkami – starými aj novými bude zároveň vybrané podložie súčasných spevnených plôch a v závere prác budú zrealizované nové spevnené plochy s prespádovaním od základov manipulačnej linky cca 3%.

Základy oboch rezacích pultov budú realizované podľa PD – statika, s koordináciou smerovou aj výškovou na súčasný i budúci stav linky a nových zosilnených rezacích pultov – podkladné technologické výkresy sú súčasťou dokumentácie, kotviace prvky určené pre zabudovanie sú súčasťou technologickej dodávky linky.

Stavba bude realizovaná v prevažnej miere za prevádzky manipulačnej linky. Z toho vyplývajú aj obmedzenia a potreba zosúladenia prác tak, aby stavebná činnosť v čo najmenšej miere obmedzovala chod linky.